1Tele loli tenbinɛ, Saraka-Masɔla-Kun-Tigi-Wɛ Ananayasi anubɛ ala kun tigi donu anubɛ anuna dantɛgɛli-kɛlɛ Tatulasi, wonu nara Sɛsariya soe burɔ. Anu sɔra sigisɔn-mansɛ yakɔrɔ ka anu burɔ-koe fɔ Pɔli kan ma. 2Anu ya Pɔli kele. Anuna kuma-kɛlɛ Tatulasi ya Pɔli maburi ka le. A ko, “Nba, Mansa Filikisi, alamɛ hɛrɛ dira i ma! I ye kun-tigiyɛ kɛla hɛnkili la min kɛ, wo ara ma yisi-kima-ba la ma ye. Ado ko-nyima siyaman ta ara bɛn mala nyamanɛ sabati koe la. 3Wo diyara ma ye a nya ma. Ma ye baraka birala i ye worɔ tuma-wo-tuma. 4Kɔnɔ hali wo, n kana mɛ i tɔrɔla. Woletɔ n bi i madiyala, i yandi, i ni i wɔlɔ matɔlɔ mala dantɛgɛlɛ la. N sa mɛla. 5Ma ya kei kɛ lɔn mɔgɔ-tɔrɔla-wɛ la. A ye murutiyɛ kɛla Yahudiyanu tɛma duninya fan bɛɛ. Nasarɛti kɛ ya dina min nafɔlɔ, ale le ye wo kun-tigiyɛ la. 6A ye Alla Bato Bɔn latinyɛ kun na tumɛ min, ma ya a bira. [Ma rabɛnnɛ nun ka a kiti tɛgɛ iko mala tɔn ye nya min, 7kɔnɔ Kɛlɛ-Den-Kun-Tigi-Ba Lisiyasi nara a bi ma bolo fɔrɔsɛ la. 8Wo kɔma, ale Lisiyasi ya a fɔ ko a maburilɛnu ni na i wara.] Ni i ya kei kɛ manyinika, ma ye a maburila koe min bɛɛ la, ile nyɛrɛ si ke ka wonu lɔn ale bolo.” 9A ban wo fɔla, Yahudiyanu fanan donta maburilɛ rɔ. Anu ko tonyɛ le kɛ bɛɛ la. 10Wo kɔma, sigisɔn-mansɛ ya a bole telen Pɔli la ko a ni kuma. Nba Pɔli ko, “N ya a lɔn ko i wara mala mɔgɛnuna kiti tɛgɛ san siyaman kɔrɔ. Woletɔ n sewanɛ ka n nyɛrɛ fɛka i yakɔrɔ. 11Ni i ya anu denu fɛsɛfɛsɛ, a ma tenbi tele tan-ni-fila la fɔlɔn, n tara Yerusalɛm batoli kɛ tinɛ. 12Yahudiyanu ma n taran mɔgɔ wo mɔgɔ sɔsɔla Alla Bato Bɔn la. N ma sɔnkɔ lawuli mɔgɔ wo mɔgɔ tɛma anuna dina-bɔnnu na, hali soe burɔ kan-bo-kan. 13Anu bi n maburila koe minnu na kaka, anu ti ke wonu yirala i ye tonyɛ la hali! 14N sɔnnɛ kɛ la i ye ko n bi ma benbanuna Alla batola kilɛ min fɛ, anu denu bi a fɔla wo le ma ko foninyɛ le. Kɔnɔ mabɛ ma benbanu bi Alla kelen de batola. Koe min bɛɛ sɛbɛnɛ Musata tɔn rɔ anubɛ nɛbinuna kitabunu tɔ, n lanɛ wonu fanan na. 15Yigi min bi n ma Allala koe rɔ, yigi kelan wo ye kɛnu fanan ye ko furi bɛɛ la si wuli, a mɔgɔ-nyima wo, a yogoma wo, a filɛ bɛɛ. 16Woletɔ n bi n bɛrɛmɛ kɛla tuma-wo-tuma ko n sɔndɔmɛ yilikibɛlɛ ni to Alla anubɛ mɔgɛnu yala. 17“San donu kɔrɔ n sa Yerusalɛm soe burɔ min kɛ, n tara wodi la nna mɔgɔ bolo-kolɔnnu ye nyɔ anubɛ ka sarakɛnu bɔ. 18N bi wo kun na tumɛ min, anu ya n taran Alla Bato Bɔn la. Ado n ban-san le sɛninya-koe wo kanbalila wulɔn. Nyama sa n fɛ, sɔnkɔ-sɔnkɔ sa n fɛ. 19Yahudiya do minnu bɔra Esiya nyamanɛ rɔ, wonu bi nyɔ nun. Ni ko-wo-ko ye wonu kɔntɔ n kan ma, a bɛnnɛ wonu nyɛrɛ ni na n maburi i ye. 20Ado n sɔra Yahudiyanuta kun tiginu yakɔrɔ tumɛ min, ni n yilikira ko-yogomɛ dola ko la, kei kɛnu ni wo fɔ i ye. 21Fɔ kɛ kelan, n sɔnɛ anu yakɔrɔ tumɛ min, n ya n kan labɔ ko kelenna ko la. N ko, ‘N bi kiti min ma yan, wo le ko furi-lawuli-yigi ye n ma!’ ” 22Mansa Filikisi ya Yisata kilɛ wo lɔn bɛrɛkɛ, woletɔ a ya kumɛ wo masɛgi kɔma fɔlɔn. A ya a fɔ anu ye ko, “Kɛlɛ-Den-Kun-Tigi-Ba Lisiyasi wa na tumɛ min, n si kumɛ wo latɛgɛ wo rɔ.” 23Pɔli maranɛ kɛlɛ-den-kun-tigi min bolo, a ya a fɔ a ye ko ka Pɔli mara. A ko anu kana a mara a dan na anubɛ anu kana a diyana-mɔgɛnu mabeli a makoenu nyinyala. 24Tele dande kɔma, Sigisɔn-Mansa Filikisi anubɛ ala musi Durusila nara a makele tinɛ. Yahudiya le ala musi wo la. Pɔli ya a rakaran anu ye a dɛnkɛninyara Yisa ma nya min, Allata-Mɔgɔ-Yabɔnɛ kɔni. Anu ya anu tole masɔ wo bɛɛ la. 25Kɔnɔ Pɔli wulita kumala ko-nyima-kɛ-koe anubɛ nyɛrɛ-bira-koe anubɛ kiti-tɛgɛ-tele-koe ma min kɛ, Mansa Filikisi kilanta. A ko, “Wo ara a bɔ. Ta fɔlɔn. N ba fɛrɛ sɔrɔn tumɛ min, n si i kele.” 26A ye mansɛ miriya rɔ nun ko Pɔli si wodi do yira a la. Wo le ya a to, a tora Pɔli kelela tuma-wo-tuma ka kuma a la. 27San fila kɔma, Porisiyasi Fɛsitasi sigira sigisɔn-mansayɛ la Mansa Filikisi gbɛ rɔ. Kɔnɔ Mansa Filikisi ye a fɛ nun ka Yahudiyanu diyana koe kɛ, woletɔ a ya Pɔli to yele la.
bam_Latn